ESIF regulas 16. panta 6. punktā noteikts, ka Komisija katru gadu līdz 31. maijam iesniedz Eiropas Parlamentam, Padomei un Revīzijas palātai gada pārskatu par ESIF galvojuma fonda (“ESIF GF”) pārvaldību iepriekšējā kalendārajā gadā, ietverot novērtējumu par mērķapjoma pietiekamību un ESIF GF līmeni, kā arī nepieciešamību to papildināt. Šajā gada pārskatā ietver informāciju par ESIF GF finanšu stāvokli iepriekšējā kalendārā gada beigās, par finanšu plūsmām iepriekšējā kalendārajā gadā, kā arī par būtiskiem darījumiem un jebkādu būtisku informāciju par finanšu kontiem. Pārskatā ietver arī informāciju par finanšu pārvaldību, rezultātiem un ESIF GF risku iepriekšējā kalendārā gada beigās.

2.Darbības konteksts

ES galvojums sedz finansēšanas un investīciju operācijas, kuras EIB parakstījusi infrastruktūras un inovācijas klases (“IIK”) ietvaros un kuras EIF parakstījis MVU klases (“MVUK”) ietvaros. Daļu no visām ESIF operācijām sedz ES galvojums, bet daļa tiek veikta ar EIB grupas pašas risku.

Saskaņā ar ESIF regulas 12. pantu ESIF GF ir likviditātes rezerve, no kuras EIB saņem maksājumu gadījumā, ja tiek pieprasīts izmantot ES galvojumu. Saskaņā ar ESIF nolīgumu starp ES un EIB pieprasījumus maksā no ESIF GF, ja to summa pārsniedz līdzekļus, kuri ir EIB rīcībā ESIF kontā. ESIF konts, ko pārvalda EIB, ir izveidots, lai iekasētu ES ieņēmumus, kuri izriet no ES galvotajām ESIF operācijām, un atgūtās summas un, ciktāl to pieļauj pieejamais atlikums, veiktu prasījumu maksājumus saskaņā ar ES galvojumu.

ESIF GF finansē pakāpeniski, ņemot vērā riska darījumu pieaugumu, ko sedz ES galvojums.

Saskaņā ar 12. panta 4. punktu ESIF GF līdzekļus tieši pārvalda Komisija, un tos investē saskaņā ar finanšu pareizas pārvaldības principu, ievērojot attiecīgus prudenciālās uzraudzības noteikumus.

EIB un EIF ir atbildīgi par to individuālo operāciju riska novērtēšanu un uzraudzību, kuras sedz ESIF galvojums. Pamatojoties uz šo ziņojumu un saskaņotiem un piesardzīgiem pieņēmumiem par turpmākām darbībām, Komisija turpina pārskatīt mērķapjoma pietiekamību un ESIF GF līmeni. Saskaņā ar ESIF regulas 16. panta 3. punktu EIB un EIF 2018. gada martā iesniedza Komisijai un Revīzijas palātai nepieciešamo informāciju.

Saskaņā ar ESIF regulas 16. panta 2. punktu EIB gada ziņojumā Eiropas Parlamentam un Padomei iekļauj konkrētu informāciju par kopējo risku, kas saistīts ar finansēšanas un investīciju operācijām, kuras veiktas saskaņā ar ESIF, kā arī par galvojumu prasījumiem.

3.Finanšu pārskati

Tālāk sniegtā finanšu informācija par ESIF ir sadalīta trijās daļās: 1) ESIF GF finanšu stāvoklis 2017. gada 31. decembrī, 2) ESIF operācijas, kam piešķirts ES galvojums un ko EIB grupa veikusi līdz 2017. gada 31. decembrim, un 3) finanšu plūsmas un ievērojami budžeta darījumi 2017. gadā.

3.1. ESIF GF finanšu pārskati līdz 2017. gada 31. decembrim

Galvojuma fonda neto aktīvu apjoms 2017. gada 31. decembrī sasniedza EUR 3504 miljonus. Minētie aktīvi sastāv no investīciju portfeļa, kas klasificēts kā pieejams pārdošanai (EUR 3414 miljoni), tādiem ārvalstu valūtas nākotnes darījumiem ar ASV dolāru ar pozitīvu neto pašreizējo vērtību, kas klasificēti kā finanšu aktīvi patiesajā vērtībā, izmantojot peļņu vai zaudējumus (EUR 6 miljoni), īstermiņa banku noguldījumiem (EUR 40 miljoni), kā arī skaidras naudas un tās ekvivalentiem (EUR 44 miljoni).

Saskaņā ar 2017. gada pārskatu par finanšu rezultātiem gada beigās ESIF GF saimnieciskās darbības rezultāti bija EUR 2,4 miljoni. EUR 10,6 miljoni tika iegūti no procentu ienākumiem, gūtās peļņas no fiksēto ienākuma vērtspapīru tirgošanas un obligāciju aizdevumu ienākumiem. To atsvēra darbības un finansēšanas izdevumi EUR 8,2 miljonu apmērā, ieskaitot ārvalstu valūtas maiņas darījumu ar ASV dolāru neto rezultātu, ko izmanto, lai nodrošinātos pret valūtas risku attiecībā uz ASV dolāros izteikto portfeļa daļu un attiecīgo ārvalstu valūtas pārvērtēšanu.

3.2. ESIF operācijas, kam piešķirts ES galvojums

ES galvojuma risks saistībā ar izmaksātajām nenokārtotajām EIB grupas ESIF operācijām 2017. gada 31. decembrī sasniedza EUR 10 128 miljonus no juridisko saistību summas EUR 16 000 miljonu apmērā, ko galvo ES. EUR 10 128 miljonu summu iegrāmato kā iespējamās saistības ES 2017. gada finanšu pārskatu piezīmēs.

2017. gadā ESIF operācijas, ko pārvalda EIB infrastruktūras un inovācijas klases ietvaros, ES nesa ieņēmumus EUR 61,0 miljona apmērā. No šīs summas — summa, ko Komisija saņēma no EIB 2017. gada 31. decembrī, EUR 31,9 miljonu apmērā tika iegrāmatota ES 2017. gada finanšu pārskatos.

Saskaņā ar aplēsēm ESIF operācijas, ko pārvalda EIF MVU klases ietvaros, ES 2017. gadā radīja izdevumus EUR 12,7 miljonu apmērā EIF administratīvajās izmaksās. Šī summa ir jāiemaksā EIF 2018. gada 30. jūnijā.

3.3.Finanšu plūsmas un ievērojami budžeta darījumi 2017. gadā

2017. gadā tika piešķirta budžeta apropriācija EUR 2641 miljona apmērā saistībā ar ESIF GF finansēšanu saskaņā ar Komisijas Lēmumu C(2017)706 par fonda finansējumu.

Kopējā summa EUR 2490 miljonu apmērā tika faktiski iemaksāta ESIF GF gada laikā. Lielāko minētās summas daļu veido maksājumu apropriācijas no ES vispārējā budžeta, savukārt EUR 39,2 miljoni tika iekasēti no ESIF konta (kā piešķirtie ieņēmumi) un EUR 0,4 miljoni tika pārskaitīti kā papildu apropriācija budžeta gada beigās.